# Lluís Baixa

Lluís Baixa o Louis Baixa o Baixas segons grafies (segle xvii-segle xviii) va ser un escultor actiu a la Catalunya del Nord entre els anys 1714 i 1765.

## Biografia

Era fill d'un mestre fuster, Francesc Baixa, i de la seva muller Anna Maria. Encara que les seves dates de naixement i mort no estan documentades, se sap que es casà el 26 de febrer del 1713 amb Estàsia Maria.
Es formà amb en Josep Sunyer i Raurell i s'agregà al Col·legi de Pintors, Escultors, Dauradors i Brodadors de Perpinyà l'any 1714. Entre els anys 1714 i 1718 fou autor de tres retaules per a l'església de Nostra Senyora dels Àngels de Cotlliure, i es registra que, per un d'ells dedicat a Sant Eloi, percebé 550 francs. A partir del 1723 va fer altres obres conjuntament amb Pau Sunyer, germà del seu mestre Josep Sunyer. L'historiador B. Tollon atribueix a Baixa dos retaules fets conjuntament amb Pau Sunyer el 1701, però aquesta informació no té confirmació col·lateral, i la data apuntada no es correspon amb la resta d'informacions sobre la carrera de l'escultor. La majoria de la producció conservada d'en Baixa està protegida (P) pel patrimoni francès.
El 1714, la confraria dels sastres de Perpinyà li encarregà que visés -perités- l'altar de sant Homobó que Josep Sunyer els havia fet, i el 1717 amb Manuel Botaller en visaren un altre, el del Roser de Bula d'Amunt, obra de Lluís Ribera

## Obres

* (P) Retaule de sant Vicent de Nostra Senyora dels Àngels de Cotlliure (1714)
* (P) Retaule de sant Eloi de Nostra Senyora dels Àngels de Cotlliure (1716)
* (P) Retaule de santa Llúcia de Nostra Senyora dels Àngels de Cotlliure (1718)
* (P) Retaule de la Mare de Déu dels Àngels a Sant Romà de Càldegues (1723-1735)
* Retaule per a Sant Pere d'Oceja (1734)
* (P) Retaule major de Sant Vicenç d'Eus (1735-1736)
* (P) Retaule major de Sant Martí d'Ix (1738)
* (P) Retaule de sant Bartomeu de l'església homònima de Bajande (1743)
* (P) Retaule de sant Sadurní a Sant Sadurní d'Enveig (1760)
* (P) Retaule de les Ànimes del Purgatori a Sant Sadurní d'Enveig (1765)
* (P) Retaule del Roser de Sant Martí de Jóc
* Retaule del Roser de Sant Esteve d'Estoer
* Dubtós, possiblement de Josep Sunyer: Retaule de les Ànimes del Purgatori de Sant Pere de Prada de Conflent (1701)
* Dubtós: Retaule del Sant Crist de Santa Eulàlia de Marqueixanes (1701)

## Referències

* 1 2 Avellí Casademont, Teresa «Els retaules del taller dels Sunyer a l'església de Sant Martí de Jóc». Locus amoenus, núm. 6, 2003, pàg. 271-292. ISSN: 1135-9722.
* ↑ Avellí (Avellí Els retaules del taller dels Sunyer... (2003) p. 287) citant Cortade, Eugène. «Quelques sculpteurs de retables aux XVII$^e$ et XVIII$^e$ siècles. Notes biographiques». A: Études Roussillonnaises offertes à Pierre Ponsich. Perpinyà: le Publicateur, 1987, p. 365-375. ISBN 290621003X.
* ↑ Caloni, J. «Collioure». Société agricole, scientifique et littéraire des Pyrénées-Orientales, num. 60, 1938, pàg. 75.
* 1 2 3 Segons la nota 88 de Roig i Torrentó, M. Assumpta. Iconografia del retaule a Catalunya (1675-1725) [tesi de doctorat]. Bellaterra: Universitat Autònoma de Barcelona, 1990. Esmenta l'obra de Tollon, Bruno. Les retables sculptés en Roussillon et en Cerdagne française au XVIIIe siècle [tesi de tercer cicle]. Toulouse: Université de Toulouse-le Mirail, 1972, p. 83.
* 1 2 3 4 5 6 7 «Obres de Lluís Baixa, al web del patrimoni francès» (en francès). [Consulta: 1r maig 2015].
* ↑ Lugand, Julien; Duhem, Sophie. «Miquel Anglada (env. 1663-1710). Sculpteur et expert à Perpignan au début du XVIIIe siècle». A: L'època del barroc i els Bonifàs. Actes de les Jornades d'història de l'art a Catalunya. Valls, 1, 2 i 3 de juny del 2006. Barcelona: Publicacions i edicions de la Universitat de Barcelona, 2007, p. 237. ISBN 9788447531950.
* ↑ «Eglise Saint Martin d'Hix, al web "Structurae"» (en francès). [Consulta: 1r maig 2015].
* ↑ «Estavar al web "Association des Maires et Adjoints des Pyrénées-Orientales» (en francès). Arxivat de l'original el 2015-05-18. [Consulta: 1r maig 2015].
* ↑ «Estoher, al web "Laissez-vous conter la vallée de la Tet"» (en francès). Arxivat de l'original el 2016-03-03. [Consulta: 1r maig 2015].